section_heading: Osvrt
paragraph_text: --- Drugi zakon termodinamike nam govori da je nemoguće konstruirati stroj koji bi svu dovedenu toplinu pretvarao u mehanički rad. Toplina koja se ne pretvori u korisni rad naziva se otpadna toplina. Stupanj djelovanja procesa možemo povećati tako da iskoristimo otpadnu toplinu kogeneracijom (CHP), odnosno pretvorbom u električnu energiju. Kod tradicionalnih elektrana, oko 30% primarne energije goriva dođe do potrošača. Nasuprot tome, kod CHP sustava 15% do 45% primarne energije se pretvori u električnu a ostatak ide u grijanje vode koja zatim ide u toplovode. Tim načinom se iskoristi i do 90% primarne energije goriva kada proizvodnja ne prijeđe potražnju. Instalacija CHP sustava u industriji se značajnije koristi od 70-tih godina i tadašnje energetske krize. Kogeneracija je našla plodno tlo u industriji zbog velike potrošnje energije a time i velikih ušteda, što rezultira brzom amortizacijom investicije. Ugradnja CHP sustava u manje objekte (kućanstva, zgrade), nije bila konkurentna zbog odnosa cijene energenata i tehnologije. Porastom cijene energenata u prvom desetljeću trećeg milenija, počinje masovna primjena CHP sustava za kućanstva, odnosno mikro CHP-a.